۱۴۴۶-۱۱-۲۵ تاریخ نشر شوی خبرونه بلخ #بلخ ولایت کې څه د پاسه ۴۰۰۰ تنو ته د سترګو ناروغانو د وړیا درملنې او عملیاتو بهیر پیل شو! د بلخ ولایت، مزار شریف ښار کې د #افغانی_سرې_میاشتې اړوند آریانا روغتیایی کلینیک کې، نن جمعه ، د روان ۱۴۴۶ هـ ق کال د ذو القعدې میاشتې په ۲۵ مه، د سترګو ناروغانو د وړیا درملنې او عملیاتو څلور ورځنی بهیر د افغانی سرې میاشتې د شمال زون رئیس ملا محمد حنیف خالد، د البصر خیریه بنسټ او د ملک سلمان مرستندویه مرکز استازو په حضور کې په رسمی ډول پیل شو. غونډه کې د افغانی سرې میاشتې د شمال زون رئیس، ګډونوالو ته تر ښه راغلاست وروسته د #ملک_سلمان مرستندویه مرکز او د #البصر خیریه بنسټ له هڅو ستاینه وکړه، چې د بېوزله هېوادوالو لپاره یې د سترګو د وړیا درملنې زمینه برابره کړې. ورپسې د البصر خیریه بنسټ مسئول ښاغلی رضوان احمد بلوچ څرګنده کړه، چې د افغانی سرې میاشتې په همکارۍ، د ملک سلمان مرستندویه بنسټ په مالی ملاتړ او د البصر د ډاکټرانو په تخنیکی مرسته به د څلورو ورځو په جریان کې څه د پاسه ۴۰۰۰ تنو د سترګو نارغانو درملنه کوی، چې له دې جملې ۴۰۰ تنه هغه ناروغان چې د سترګو عملیاتو ته اړتیا لری، وړیا عملیات شی. همدارنګه له دې جملې، ۶۰۰ تنه نور ناروغان چې د سترګو سطحی ناروغۍ لری او عینکو ته اړتیا لری، په وړیا ډول به ورته عینکې ورکړل شی. ښاغلی بلوچ د درملنې بهیر لپاره د پرمختللو طبی وسایلو او تجهیزاتو د شتون ډاډ څرګند کړ او ددې بهیر د پیل موخه یې د سترګو ناروغیو، په ځانګړې توګه د ړوندوالی، پر ضد مبارزه یاده کړه. یاد روغتیایی پنډغالی کې به د اړمنو کورنیو د سترګو ناروغانو ته وړیا او باکیفیته درملنه او روغتیایی خدمتونه وړاندې شی، چې دې سره به د سیمې ګڼو بېوزله کورنیو ته یوه مهمه اسانتیا برابره شی.